過淮河宿闞石有感
作者：文天祥
朝代：宋

paragraphs: 北征垂半年，依依只南土。
今晨渡淮河，始覺非故宇。
江鄉已無家，三年一羈旅。
龍翔在何方，乃我妻子所。
昔也無柰何，忽已置念慮。
今行日已近，使我淚如雨。
我爲綱常謀，有身不得顧。
妻兮莫望夫，子兮莫望父。
天長與地久，此恨極千古。
來生業緣在，骨肉當如故。